1Saudara-saudara! Wettukku lao ri iko sibawa mabbirittangngi ri iko passalenna rancanana Allataala iya dé’éppa naissengngi linoé, dé’ upakéi apanrénna linoéwé iyaré’ga mabbicara iya héba’-héba’é.
2Saba’ pura upattette’ni makkedaé ri wettu engkaku mupa sibawakko, dé’ umaélo powadai agi-agi, ri lainnaé Yésus Kristus; lebbi-lebbipi makkedaé purai maté ri sallié.
3Wettukku sibawakko, malemmaka sibawa ténréka nataro tau.
4Karéba iya upalettu’é ri iko dé’ upalettu’i sibawa ada-ada iya mappangarué situru apanrénna rupa tauwé. Upalettu’i iyaro sibawa cara iya pabuttiyéngngi makkedaé makuwasai Rohna Allataala.
5Upogau’i makkuwaéro, kuwammengngi atepperemmu lao ri Kristus dé’ nasituru’ apanrénna tolinoé, sangadinna siturui akuwasanna Allataala.
6Namuni makkuwaro, ri yelle’na sining tau iya matasa’énna atuwong baténna, mabbicara mémekka passalenna apanréngngé. Iyakiya iyaé apanréngngé tenniya apanréng linoé, iyaré’ga apanrénna sining panguwasaé wettuéwé, iya lennye’é matti akuwasanna.
7Apanréng iya upangoloéro iyanaritu apanréng polé ri Allataala. Iyaro apanréngngé dé’ naissengngi linoé, iyakiya Allataala pura passadiyangengngi untu’ asennangetta riwettu dé’napa naripancaji linoéwé.
8Dé’ muwi séddi tau polé risining panguwasaé wettuéwé iya missengngéngngi passalenna apanréngngéro. Saba’ akkalarapanna mennang naissenni, tentu dé’ mennang namaélo sallii Puwang iya malebbiéro.
9Sibalé’na iyaro gau’é pada-padai iya tarokié ri laleng Kitta’é, "Aga iya dé’é naengka naitai iyaré’ga naéngkalingai tolinoé, sibawa dé’to naengka naompo ri laleng pikkiranna tolinoé, iyanaro napassadiya Allataala untu’ sining tau iya Namaséiyé."
10Iyakiya pura napannessani Allataala lao ri idi sibawa naolai Roh-Na. Iyaro Rohna Allataala nasalidikiwi sininna séuwa-séuwaé, lettu risining rancanana Allataala muwi iya kaminang tassubbué.
11Saba’ iya missengngéngngi atinna séddié tau iyanaritu rohna muto iyaro tauwé? Makkuwatoro passalenna Allataala. Iya missengngéngngi lise atinna Allataala banna Rohna Allataala bawang!
12Na idi dé’ nariwérékki rohna linoéwé, sangadinna Roh polé ri Allataala, kuwammengngi nariisseng maneng iya puraé nabbéréyang Allataala lao ri idi.
13Rimakkuwannanaro rékko mappakatajakki gau’-gau’ passalenna Allataala lao risining tau iya mappunnaiyé Rohna Allataala, dé’ naripangolo situru apanrénna tolinoé, sangadinna situru pappagguruwanna Rohna Allataala.
14Tau iya dé’é nappunnai Rohna Allataala, dé’ naulléi tarimai aga iya napannessaé iyaro Roh-é. Saba’ lao ri iyaro tauwé iyaro gau’-gau’é pada-padai séddi adonggong bawang. Iyaro tauwé dé’ naulléi pahangngi, saba’ iyaro gau’-gau’é banna weddingngi riyangke’ secara baténg.
15Tau iya mappunnaiyé Rohna Allataala naulléi mangke’i sininna séuwa-séuwaé, iyakiya dé’ muwi séddi tau mappunnai ha’ mangke’i Aléna.
16Ri laleng Kitta’é tarokii, "Niga missengngi pikkiranna Puwangngé? Sibawa niga mulléi pangajariwi?" Idi ritu iya mappunnaiyé pikkirang iya pada-padaé Kristus!
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn